Para outras páxinas con títulos homónimos véxase: AEGA.

***Arquivos Entomolóxicos Galegos*** (AEGA) é unha revista *online* gratuíta na que se recollen traballos, recensións e comentarios relacionados coa entomoloxía en calquera dos seus aspectos. Publicada pola Asociación Entomolóxica Galega, ten a súa sede na Coruña.

Estrutura orgánica
------------------

Os seus editores son Fernando Prieto Piloña e Javier Pérez Valcárcel, e o seu comité editor actual (novembro de 2014) está formado por:

* Julio Ferrer Mariné (Museo de Historia Natural de Suecia, Estocolmo)
* José Manuel Grosso-Silva (Centro de Investigação em Biodiversidade e Recursos Genéticos, Universidade do Porto, Porto)
* Mercedes París García (Museo Nacional de Ciencias Naturales - CSIC, Madrid)
* Javier Pérez Valcárcel (Complexo Hospitalario Arquitecto Marcide-Novoa Santos, Ferrol)
* Paulino Plata Negrache (Universidade de La Laguna, Tenerife)
* Fernando Prieto Piloña, licenciado en Bioloxía
* Fernando Rey Daluz, biólogo especializado en conservación de espazos naturais
* Ildefonso Ruiz-Tapiador Aparicio (EUIT Agrícola, Universidade Politécnica de Madrid)

Actualmente deposítanse copias desta revista, en CD, na Universidade de Santiago de Compostela, a hemeroteca da Deputación de Pontevedra, a CosmoCaixa Barcelona (Museo de Ciencias de Barcelona), o Centro Superior Bibliográfico de Galicia Xosé Filgueira Valverde, e a Biblioteca Nacional de España. Ademais, todos os seus contidos están dispoñíbeis *online* en www.aegaweb.com, www.biotaxa.org, www.archive.org, ResearchGate e DIALNET, así como indexados por Zoological Record, LATINDEX e ICYT (CSIC).

Historia
--------

### Asociación Entomolóxica Galega

Fundada no 2009, o seu labor en realidade data de hai 15 xa que o seu labor é continuación do desenvolvido pola Asociación Entomolóxica Galega Luis Iglesias (AEGA), como a asociación científico-cultural sen ánimo de lucro, que agrupa e serve de medio de expresión a todas aquelas persoas e institucións interesadas na fauna entomolóxica de Galicia, cuxo ámbito de actuación se centra en Galicia, pero que está tamén aberta, por razóns xeográficas e culturais ás provincias limítrofes tanto do resto de España como de Portugal. O propósito da AEGA é o estudo da entomoloxía en sentido amplo, con especial fincapé na sistemática e faunística de artrópodos. Xunto ao seu labor científico ofrece asesoramento ás ONGs e organismos públicos que así o desexen, especialmente no que se refire á protección dos invertebrados e á educación ambiental.

### Cincuenta novas especies

En tan curta existencia, e nos dez número aparecidos até o día de hoxe (máis un monográfico) na revista publicáronse uns 260 artigos orixinais de 148 autores de 18 países de todo o mundo, o que explica a relevancia que adquiriu esta revista dixital galega, das poucas que funcionan en España. Entre outros, figuran as descricións de 50 especies novas para a ciencia. Segundo admite o seu director, Fernando Prieto, «nunca pensara que entomólogos estranxeiros puideran fixarse neste proxecto orixinado en Galicia». Nun recente artigo, do 3 de novembro de 2014 (que verá a luz no próximo número a final de decembro), descríbese unha nova especie de coleóptero suramericano, *Oxyletum nairoi*, da familia dos sílfidos (*Silphidae*), froito do traballo do entomólogo galego Javier Pérez Valcárcel co colombiano Germán Amat-García.

### Os dous últimos insectos galegos

As dúas últimas especies de insectos galegos descubertas até novembro de 2014 son:

O río Barragán ao seu paso por Oitavén, Fornelos de Montes.
* *Domene barraganensis*, da familia dos estafilínidos (*Staphylinidae*), descrito polo profesor de zooloxía da Universidad Complutense de Madrid Raimundo Outerelo Domínguez, galego de Moscoso, Pazos de Borbén (Pontevedra), que lle deu o nome específico de *barraganensis* porque o encontrou na "carballeira do Barragán", xunto ao río homónimo, afluente do Oitavén.
* *Eumicrositus prietoi*, da familia dos tenebriónidos (*Tenebrionidae*), achado na provincia de Ourense polo entomólogo catalán Julio Ferrer Mariné que traballa no *Naturhistoriska riksmuseet* (Museo de Historia Natural de Suecia) en Estocolmo, e que é actualmente o secretario da *Sociedade Entomolóxica de Estocolmo*, en colaboración co médico e grande afeccionado á entomoloxía Javier Pérez Valcárcel, e que lle deu o nome específico *prietoi* na honra de Fernando Prieto, director dos AEGA.

Notas
-----

1. ↑  Web da AEGA.
2. ↑  Non é casual que a sigla AEGA representa tanto á *Asociación Entomolóxica Galega* como á revista *Arquivos Entomolóxicops Galegos*.
3. ↑  Web da Asociación Entomolóxica Galega.
4. 1 2 3  Halladas en Galicia dos especies de insectos nuevas para la ciencia Diario *La Voz de Galicia*, 15-11-2014.
5. ↑  *Curriculim vitae* de Julio Ferrer Arquivado 20 de decembro de 2014 en Wayback Machine. en TENEBRIONIDAE Latreille, 1802 Arquivado 24 de febreiro de 2015 en Wayback Machine. *(en inglés)*

Véxase tamén
------------

### Ligazóns externas

* Asociación Entomolóxica Galega Luis Iglesias en ARACNET *(en castelán)*.
* El gran olvido del ecologismo artigo de Pedro A. Álvarez *(en castelán)*.